
Text rozhodnutia
Súd: Krajský súd Bratislava Spisová značka: 8Co/75/2015 Identifikačné číslo súdneho spisu: 1105218976 Dátum vydania rozhodnutia: 27. 09. 2016 Meno a priezvisko sudcu, VSÚ: JUDr. Jana Vlčková ECLI: ECLI:SK:KSBA:2016:1105218976.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Jany Vlčkovej a členov senátu JUDr. Ondreja Krajča a JUDr. Moniky Holickej v právnej veci žalobcu: DARTS, spol. s r.o., Košice, so sídlom Brigádnická 2, Košice, IČO: 36 187 178, proti žalovanému: Slovenská republika - Ministerstvo financií Slovenskej republiky, Štefanovičova 5, Bratislava, o náhradu škody, na odvolanie žalobcu proti rozsudku Okresného súdu Bratislava I, zo dňa 06. októbra 2014, č.k. 14C/142/2005-104, takto r o z h o d o l : Odvolací súd napadnutý rozsudok súdu prvej inštancie p o t v r d z u j e . Žalovanému náhradu trov odvolacieho konania n e p r i z n á v a . o d ô v o d n e n i e : 1. Napadnutým rozsudkom zamietol súd prvej inštancie žalobu; ktorou sa žalobca domáhal zaplatenia náhrady škody vo výške 3.168.412,- Sk (105.172,01 eur) s príslušenstvom, podľa zák. č. 58/1969 Zb., o zodpovednosti za škodu spôsobenú rozhodnutím orgánu štátu alebo jeho nesprávnym úradným postupom; a žalovanému náhradu trov konania nepriznal. Zároveň zamietol návrh žalobcu na prerušenie konania do skončenia konania vedeného na Krajskom súde v Bratislave pod sp. zn. 17Cb/117/2003. Vychádzal zo zistenia, že V.. U. Y. bol od 9.10.1998 vedený ako majiteľ 86 ks akcií spoločnosti TRANSPETROL, a.s., pričom Rozhodnutím o uložení opatrenia na nápravu zistených nedostatkov, vydaným Ministerstvom financií SR dňa 9.12.1998, č. k. 043/1998/SAN, bolo Stredisku cenných papierov uložené do troch dní od jeho doručenia uviesť do pôvodného stavu, t. j. do stavu platného pred 9.10.1998 evidenciu účtu majiteľa - Ministerstvo hospodárstva SR - ako jediného majiteľa akcií vydaných spoločnosťou Transpetrol, a.s., identifikačné číslo emisie 88090000480 séria 01, ako aj evidenciu registra emitenta, ktorým je spoločnosť Transpetrol, a.s. Poukázal na to, že z odôvodnenia tohto rozhodnutia vyplýva, že ministerstvo začalo kontrolu v stredisku z dôvodu porušenia ustanovení zákona pri prevode 647 ks akcií spoločnosti Transpetrol, a.s., a to na základe námietok emitenta a námietok majiteľa, ktorým je Ministerstvo hospodárstva SR, a na základe jej výsledkov konštatovalo, že stredisko pri prevode vyššie uvedených akcií v rámci exekúcie vedenej proti Ministerstvu financií SR neoprávnene previedlo akcie Transpetrol, a.s. Bratislava z účtu Ministerstva hospodárstva SR, t. j. z účtu osoby inej ako povinnej a takisto neoprávnene vykonalo zmeny v registri emitenta. Z uznesenia Najvyššieho súdu SR zo dňa 28.9.1999, sp. zn. 4 Sž 20/99; ktorým bolo konanie zastavené z dôvodu, že žaloba smeruje proti rozhodnutiu, ktoré nemôže byť predmetom preskúmania súdom podľa § 247 ods. 2 O.s.p.; zistil, že žalobca sa svojou žalobou v označenom konaní domáhal preskúmania a zrušenia rozhodnutia Ministerstva financií SR z 9.12.1998, č. k. 043/1998/SAN. Poukázal na skutočnosť, že rozsudkom Najvyššieho súdu SR zo dňa 28.5.2002, sp. zn. 4Sž/143/01 bolo rozhodnutie Ministerstva financií SR z 9.12.1998, č. 043/1998/SAN, zrušené a vec mu bola vrátená na ďalšie konanie, a to podľa § 250j ods. 2 druhá veta O.s.p. z dôvodu, že napádané rozhodnutie je súdom nepreskúmateľné, nakoľko súd nemal k dispozícií príslušný administratívny spis. V tejto súvislosti zdôraznil, že dôvodom zrušenia predmetného rozhodnutia bola výlučne jeho nepreskúmateľnosť pre nepredloženie spisu správnym orgánom, pričom súd nevyslovil právny názor na vec samú a nezaujal meritórne stanovisko ani k otázke účastníctva žalobcu v správnom konaní. Najvyšší súd SR tiež; uznesením zo dňa 29.05.2008, sp. zn. 3Sžnč/11/2007; zamietol návrh žalobcu na uloženie povinnosti Národnej banke Slovenska konať a rozhodnúť vo veci zrušeného rozhodnutia Ministerstva financií Slovenskej republiky č. 043/1998/SAN zo dňa 09.12.1998 vydaného v rámci kontroly dodržiavania zákona o cenných papieroch Strediskom cenných papierov SR Bratislava a.s., nakoľko z predloženej dokumentácie vyplýva, že účastníkom správneho konania o uložení sankcie (opatrenia) bolo len Stredisko cenných papierov SR a.s. 2. Takto ustálený skutkový stav veci posúdil po právnej stránke podľa § 1 ods. 1, § 2, § 20, § 25 zákona č. 58/1969 Zb. zodpovednosti za škodu spôsobenú rozhodnutím orgánu štátu alebo jeho nesprávnym úradným postupom, § 82 ods. 1,2 zákona č. 600/1992 Zb. o cenných papieroch, a dospel k záveru, že žalobca v konaní nepreukázal naplnenie predpokladov zodpovednosti štátu za škodu spôsobenú nezákonným rozhodnutím orgánu štátu - Ministerstva financií SR zo dňa č. 043/1998/SAN z 9.12.1998, keď nepreukázal existenciu nezákonného rozhodnutia orgánu štátu, ktoré by bolo zrušené pre jeho nezákonnosť, avšak ani vznik škody v príčinnej súvislosti s takýmto nezákonným rozhodnutím, keď žalobca výšku škody definoval s poukazom na informácie, ktoré mal získať, avšak túto nepreukázal predložením právne relevantného dôkazu. Zdôraznil, že rozhodnutie Ministerstva financií SR zo dňa č. 043/1998/SAN z 9.12.1998 nebolo zrušené pre nezákonnosť, keď jediným dôvodom zrušenia bez preskúmania jeho správnosti a zákonnosti bola nepreskúmateľnosť z dôvodu nepredloženia administratívneho spisu správneho orgánu. Z uvedených dôvodov dospel k záveru, že podanú žalobu je potrebné v celom rozsahu ako nedôvodnú zamietnuť. Zamietnutie návrhu žalobcu na prerušenie konania do skončenia konania vedeného na Krajskom súde v Bratislave pod sp. zn. 17Cb/117/2003 odôvodnil tým, že na prerušenie konania v danom spore neboli splnené zákonom stanovené podmienky, keď v uvedenom konaní nie sú totožní účastníci ani predmet sporu, pričom v danom konaní súd rieši otázku nároku na náhradu škody nevyplatením dividend spoločnosti TRANSPETROL, a.s. Bratislava a v tomto konaní súd skúma, či došlo k vydaniu nezákonného rozhodnutia odporcu, a za daného stavu by bolo prerušenie konania v rozpore so zásadou rýchlosti a hospodárnosti konania. O trovách konania rozhodol podľa § 142 ods. 1 O.s.p. a v konaní úspešnému žalovanému ich náhradu nepriznal, nakoľko mu v konaní žiadne trovy nevznikli. 3. Proti tomuto rozsudku podal v zákonom stanovenej lehote odvolanie žalobca, domáhajúc sa jeho zrušenia a vrátenia veci súdu prvej inštancie na ďalšie konanie dôvodiac, že súd prvej inštancie mu svojim postupom odňal možnosť konať pred súdom a jeho rozhodnutie vychádza z nesprávneho právneho posúdenia veci (§ 205 ods. 2 písm. a/, f/ O.s.p.). Namietal, že prvoinštačný súd postupoval nesprávne, keď o zamietnutí jeho návrhu na prerušenie konanie rozhodol napadnutým rozsudkom a nie samostatným uznesením, proti ktorému by mal možnosť podať odvolanie, čím mu odoprel možnosť podať proti tomuto jeho rozhodnutiu riadny opravný prostriedok. Nestotožnil sa ani so záverom súdu prvej inštancie, že rozhodnutie Ministerstva financií SR, č. 043/1998/SAN z 9.12.1998, ktorým mu bola spôsobená škola uplatnená podanou žalobou, nebolo zrušené pre nezákonnosť, a teda nie je splnený základný predpoklad vzniku zodpovednosti žalovaného za škodu podľa zák. č. 58/1969 Zb., nakoľko Najvyšší súd SR svojim uznesením zo dňa 28.5.2002, sp. zn. 4Sž/143/01, toto rozhodnutie zrušil a vec vrátil na ďalšie konanie, pričom k zrušeniu rozhodnutia správneho orgánu môže dôjsť iba v prípade, ak je toto rozhodnutie, alebo postup správneho orgánu, v rozpore so zákonom. V tejto súvislosti zdôraznil, že jedným z predpokladov zákonnosti rozhodnutia správneho orgánu je i jeho preskúmateľnosť, a preto pokiaľ je takéto rozhodnutie nepreskúmateľné; ako to vo vzťahu k predmetnému rozhodnutiu Ministerstva financií SR konštatoval Najvyšší súd SR vo svojom zrušujúcom uznesení zo dňa 28.5.2002, sp. zn. 4Sž/143/01; je nepochybne i nezákonné, a teda i takéto rozhodnutie zakladá zodpovednosť štátu za škodu podľa zák. č. 58/1969 Zb. Nestotožnil sa ani s konštatovaním súdu prvej inštancie, že V.. U. Y.; ktorý nebol kontrolovaným subjektom; nebol účastníkom predmetného konania vedeného na Ministerstve financií SR, a to s poukazom na skutočnosť, že zákon č. 600/1992 Zb. neurčuje, kto je účastníkom konania, avšak len subjekty podliehajúce dozoru ministerstva financií, pričom V.. U. Y., ktorého práva a právom chránené záujmy boli predmetným rozhodnutím priamo dotknuté; ako to vyplýva i z nálezov Ústavného súdu SR vo veciach sp. zn. II. ÚS 159/07, II. ÚS 346/08 a II. ÚS 58/2010, ktoré naviac súd prvej inštancie nevzal do úvahy ani nevyhodnotil; svedčí zákonná domnienka, že bol účastníkom daného konania. V tejto súvislosti tiež vytkol súdu prvej inštancie, že nevykonal dokazovanie ním navrhovanou žiadosťou V.. Y. zo dňa 10.12.1998 o priznanie postavenia účastníka konania, hoci pre posúdenie veci bol tento dôkaz kľúčový. 4. Žalovaný sa k odvolaniu žalobcu písomne nevyjadril. 5. Odvolací súd prejednal vec podľa § 380 ods. 1 CSP, bez nariadenia odvolacieho pojednávania podľa § 378 ods. 1 v spojení s § 219 ods. 3 CSP a dospel k záveru, že odvolanie žalobcu nie je dôvodné. 6. V posudzovanej veci vykonal súd prvej inštancie všetko dokazovanie potrebné na zistenie rozhodujúcich skutočností významných pre posúdenie dôvodnosti podanej žaloby, ktorou sa žalobca domáhal zaplatenia náhrady škody, ako aj na posúdenie opodstatnenosti tvrdení, ktoré uvádzal žalovaný na svoju obranu (§ 120 ods. 1,4 O.s.p.), zhodnotením výsledkov vykonaného dokazovania v súlade s § 132 O.s.p. dospel k správnym skutkovým záverom, a na ich základe následne vyvodil aj správny právny záver, že v danej veci neboli splnené zákonné podmienky vzniku zodpovednosti štátu za škodu spôsobenú žalobcovi nezákonným rozhodnutím Ministerstva financií SR č. 043/1998/SAN z 9.12.1998, pričom na vec aplikoval zodpovedajúce ustanovenia § 1 ods. 1, § 2, § 20, § 25 zákona č. 58/1969 Zb. zodpovednosti za škodu spôsobenú rozhodnutím orgánu štátu alebo jeho nesprávnym úradným postupom, a svoje dôvody, pre ktoré žalobe nevyhovel aj dostatočne odôvodnil, pričom sa vysporiadal so všetkými rozhodujúcimi skutočnosťami podstatnými pre právne posúdenie veci, ako aj so všetkými relevantnými argumentmi sporových strán a dôsledne posúdil opodstatnenosť všetkých právne a skutkovo relevantných námietok účastníkov súvisiacich s predmetom konania, a preto odôvodnenie jeho rozhodnutia je presvedčivé. Obsah odvolania žalobcu nie je spôsobilý spochybniť správnosť záverov napadnutého rozsudku súdu prvej inštancie z hľadiska ním uvádzaných tvrdení v podanom odvolaní, keď ani v odvolacom konaní neboli zistené také nové rozhodujúce skutočnosti alebo dôkazy, ktoré by mali za následok zmenu skutkového stavu alebo by spochybňovali správnosť právnych záverov, na ktorých súd prvej inštancie založil svoje rozhodnutie vo veci samej, ako ani rozhodnutie o zamietnutí návrhu žalobcu na prerušenie konania. 7. Pokiaľ žalobca v podanom odvolaní súdu prvej inštancie vytýka, že o zamietnutí jeho návrhu na prerušenie konania rozhodol napadnutým rozsudkom a nie samostatným uznesením, čím mu malo byť znemožnené podať proti takémuto rozhodnutiu odvolanie, odvolací súd dospel k záveru, že takýto procesný postup súdu prvej inštancie je správny, súd neodňal žalobcovi možnosť konať pred súdom a neporušil ani jeho právo na spravodlivý proces. Rozhodnutie prvoinštančného súdu o zamietnutí návrhu na prerušenie konania je totiž vecne správne; keď je správny záver, že vzhľadom na okolnosti danej veci, najmä vzhľadom na okruh účastníkov (strán sporu) v spojitosti s predmetom sporu vo veci sp. zn. 17Cb/117/2003, neboli na prerušenie konania splnené zákonom stanovené podmienky (§ 109 ods. 1,2 O.s.p.), nakoľko v označenom konaní sa nerieši otázka, ktorá by mala význam pre toto konanie, ani otázka, ktorú by si súd prvej inštancie nemohol vyriešiť sám. Pokiaľ ide o zachovanie možnosti žalobcu namietať správnosť rozhodnutia súdu prvej inštancie o zamietnutí jeho návrhu na prerušenie konania, tá mu zostala v plnej miere zachovaná v rámci možnosti podať odvolanie proti napadnutému rozsudku. Odvolací súd totiž v rámci prieskumu správnosti rozhodnutia súdu prvej inštancie vo veci samej preskúmal i správnosť tohto rozhodnutia prvoinštančného súdu; a; ako už bolo vyššie uvedené; dospel k záveru, že napadnutý rozsudok je i v tomto výroku vecne správny. Pre úplnosť odvolací súd dodáva, že zo žiadneho ustanovenia Občianskeho súdneho poriadku; ktorý je pre posúdenie správnosti procesného postupu a rozhodnutia okresného súdu v danom čase rozhodujúci; nevyplývala súdu prvej inštancie povinnosť rozhodnúť o návrhu na prerušenie konania samostatným uznesením skôr, než rozhodne vo veci samej, a takýto postup súdu sám o sebe nemôže mať za následok porušenie práva na spravodlivý proces a byť tak dôvodom na zrušenie rozhodnutia vo veci samej. Odvolací súd preto nezistil ani v súvislosti s procesným postupom súdu prvej inštancie týkajúcim sa zamietnutia návrhu žalobcu na prerušenie konania žiadne pochybenie, ktoré by malo za následok porušenie jeho práva na spravodlivý proces a námietky žalobcu v podanom odvolaní v tomto smere preto nemôžu obstáť. Nedôvodná je v tejto súvislosti tiež námietka žalobcu, že súd prvej inštancie spor prejednal a rozhodol na pojednávaní dňa 6.10.2014 napriek tomu, že svoju neprítomnosť riadne ospravedlnil a požiadal o odročenie pojednávania v nadväznosti na podaný návrh na prerušenie konanie, keď je potrebné prisvedčiť súdu prvej inštancie, že za daného stavu boli splnené všetky zákonom stanovené predpoklady (§ 101 ods. 2 O.s.p.) na prejednanie veci v neprítomnosti žalobcu; a teda ani týmto postupom nebola žalobcovi odňatá možnosť konať pred súdom. 8. Vo vzťahu k veci samej súd prvej inštancie postupoval správne, keď v danej veci zisťoval základné predpoklady vzniku objektívnej zodpovednosti štátu za škodu spôsobenú rozhodnutím Ministerstva financií SR č. 043/1998/SAN z 9.12.1998 v zmysle zákona č. 58/1969 Zb., podľa ktorého musia byť súčasné splnenie tri podmienky, a to: 1/ nezákonné rozhodnutie alebo nesprávny úradný postup súdu 2/ existencia škody ako majetkovej ujmy vyjadriteľnej v peniazoch, a 3/ príčinná súvislosť medzi škodou (nemajetkovou ujmou) a nezákonným rozhodnutím alebo nesprávnym úradným postupom. 9. Z obsahu spisu v preskúmavanej veci vyplýva, že rozhodnutím o uložení opatrenia na nápravu zistených nedostatkov, vydaným Ministerstvom financií SR dňa 9.12.1998, č. 043/1998/SAN, bolo Stredisku cenných papierov uložené do troch dní od jeho doručenia uviesť do pôvodného stavu, t. j. do stavu platného pred 9.10.1998 evidenciu účtu majiteľa - Ministerstvo hospodárstva SR - ako jediného majiteľa akcií vydaných spoločnosťou Transpetrol, a.s., identifikačné číslo emisie 88090000480 séria 01, ako aj evidenciu registra emitenta, ktorým je spoločnosť Transpetrol, a.s. Toto rozhodnutie na základe žaloby spoločnosti TRADEUNION, spol. s r.o., Vranov nad Topľou, Najvyšší súd Slovenskej republiky uznesením zo dňa 28.5.2002, sp. zn. 4Sž/143/01, zrušil a vec vrátil na ďalšie konanie. 10. Odvolací súd sa stotožnil so záverom súdu prvej inštancie, že rozhodnutie Ministerstva financií SR č. 043/1998/SAN z 9.12.1998, ktorým mala byť žalobcovi, resp. jeho právnemu predchodcovi spôsobená škoda, nemožno považovať za rozhodnutie zrušené pre nezákonnosť, keď v danom spore Najvyšší súd SR uznesením zo dňa 28.5.2002, sp. zn. 4Sž/143/01, predmetné rozhodnutie zrušil a vec vrátil na ďalšie konanie podľa § 250d ods. 1 O.s.p. iba z dôvodu nepreskúmateľnosti spôsobenej nepredložením administratívneho spis správnym orgánom. Danú otázku odvolací súd posúdil zhodne s ustálenou judikatúrou Ústavného súdu SR, ktorý napr. vo svojom uznesení sp. zn. III. ÚS 97/2010 z 9. marca 2010, uverejnenom v Zbierke nálezov a uznesení Ústavného súdu SR pod č. 87/2010, dospel k záveru, že hoci zo znenia legálnej definície obsahovej náplne súdneho prieskumu správnych rozhodnutí uvedenej v § 244 ods. 1 O.s.p. je možné identifikovať primárny cieľ prieskumu, ktorým je zistenie zákonnosti (resp. tvrdenej nezákonnosti) právoplatných rozhodnutí správnych orgánov, v prípade zrušenia rozhodnutia žalovaného správneho orgánu pre nepreskúmateľnosť z dôvodu neposkytnutia súčinnosti (nepredloženia administratívneho spisu) správneho orgánu, nedochádza ku konštatovaniu nezákonnosti správneho rozhodnutia, avšak zrušenie rozhodnutia pre nepreskúmateľnosť v žiadnom prípade neprezumuje ani zákonnosť napadnutého správneho rozhodnutia. Nemožnosť objektívne posúdiť súlad napadnutého správneho rozhodnutia s právnym poriadkom je dôvodom uplatnenia kasačného princípu v správnom súdnictve bez súčasného konštatovania nezákonnosti rozhodnutia. Zrušenie správneho rozhodnutia pre jeho nepreskúmateľnosť v rámci výkonu správneho súdnictva je prostriedkom otvárajúcim možnosť účastníkom správneho konania uplatniť účinné právne prostriedky prislúchajúce konaniu pred správnym orgánom podľa Správneho poriadku. Nakoľko v prejednávanom spore išlo o totožnú situáciu, opierajúc sa o rozhodovaciu činnosť ÚS SR i odvolací súd zhodne so súdom prvej inštancie dospel k záveru, že v danej veci absentuje rozhodnutie orgánu štátu zrušené pre nezákonnosť, a v tomto prípade nie sú dané základy zodpovednosti štátu za škodu, ktorej náhrady sa žalobca v danom spore domáha; a nedôvodná je preto i argumentácia žalobcu v podanom odvolaní, že i rozhodnutie správneho orgánu, ktoré bolo zrušené pre nepreskúmateľnosť z dôvodu nepredloženia administratívneho spisu, treba považovať za nezákonné rozhodnutie orgánu štátu, ktoré taktiež zakladá zodpovednosť za škodu podľa zákona č. 58/1969 Zb. 11. V tejto súvislosti považuje odvolací súd za potrebné pre úplnosť osobitne zdôrazniť, že žalobca sa v danom spore náhrady škody domáhal výlučne na tom skutkovom základe, že rozhodnutím Ministerstva financií č. 043/1998/SAN z 9.12.1998 mu bola spôsobená škoda v rozsahu uplatnenom podanou žalobou, pričom v priebehu konania nikdy netvrdil, že by mu predmetná škoda vznikla v dôsledku nesprávneho úradného postupu orgánov štátu, a preto ani odvolací súd (rovnako ako súd prvej inštancie) nemal žiaden dôvod zaoberať sa splnením zákonných predpokladov pre vznik zodpovednosti žalovaného za škodu žalobcu vzniknutú v dôsledku nesprávneho úradného postupu. 12. Napokon odvolací súd pre úplnosť v nadväznosti na námietky žalobcu v podanom odvolaní súvisiace s posúdením otázky, či V.. U. Y.M. mal postavenie účastníka konania vedeného na Ministerstve financií SR č. 043/1998/SAN, uvádza, že táto otázka je z hľadiska posúdenia merita veci bez právneho významu, keď; bez zreteľa na zodpovedanie danej otázky; neboli splnené predpoklady vzniku zodpovednosti žalovaného za škodu podľa zák. č. 58/1969 Zb. z dôvodu absencie nezákonného rozhodnutia orgánu štátu. Pokiaľ odvolateľ súdu prvej inštancie v tejto súvislosti vytýka nesprávne závery, nedostatočne vykonané dokazovanie, a nezohľadnenie rozhodovacej činnosti Ústavného súdu Slovenskej republiky, jeho námietky nemôžu obstáť a privodiť pre neho úspech v odvolacom konaní. 13. Odvolací súd sa v celom rozsahu stotožnil so správnym právnym záverom súdu prvej inštancie, že žalobca v danom spore nepreukázal splnenie zákonných predpokladov vzniku zodpovednosti žalovaného za škodu, ktorá mala žalobcovi vzniknúť v dôsledku rozhodnutia Ministerstva financií SR č. 043/1998/SAN z 9.12.1998, a preto žaloba nebola podaná dôvodne. 14. Pre úplnosť odvolací súd dodáva, že súdu prvej inštancie nemožno vytknúť ani žiadne iné procesné pochybenie, prípadne pochybenie pri skutkovom a právnom posúdení otázky vzniku nároku žalobcu na náhradu škody, ktorá mu mala vzniknúť nezákonným rozhodnutím orgánu štátu, pričom žalobca ani vo svojom odvolaní neuviedol žiadne nové skutočnosti, ktoré by odôvodňovali odlišné právne posúdenie tejto otázky odvolacím súdom, pričom súd prvej inštancie sa v priebehu sporu vyporiadal so všetkými relevantnými skutočnosťami uvádzanými v žalobe a po dôkladnej úvahe vydal svoje rozhodnutie v súlade s platnou právnou úpravou, pričom svoje rozhodnutie riadne a presvedčivo odôvodnil, a preto ani v tomto smere námietky žalobcu nemožno považovať za opodstatnené. 15. Vzhľadom na uvedené, odvolací súd rozsudok súdu prvej inštancie ako vecne správny potvrdil (§ 387 ods. 1,2 CSP). 16. O nároku na náhradu trov odvolacieho konania rozhodol odvolací súd podľa ust. § 396 ods. 2 CSP v spojení s § 262 ods. 1 a § 255 CSP, a úspešnému žalovanému nárok na náhradu trov odvolacieho konania nepriznal, keď mu v odvolacom konaní žiadne trovy nevznikli. 17. Toto rozhodnutie bolo prijaté pomerom hlasov 3:0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak sa rozhodlo vo veci, ktorá nepatrí do právomoci súdov, ten, kto v konaní vystupoval ako strana, nemal procesnú subjektivitu, strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, v tej istej veci sa už prv právoplatne rozhodlo alebo v tej istej veci sa už prv začalo konanie, rozhodoval vylúčený sudca alebo nesprávne obsadený súd, alebo súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, pri ktorej riešení sa odvolací súd odklonil od ustálenej rozhodovacej praxe dovolacieho súdu, ktorá v rozhodovacej praxi dovolacieho súdu ešte nebola vyriešená alebo je dovolacím súdom rozhodovaná rozdielne (§ 421 ods. 1 CSP). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 ods. 2 CSP). Dovolanie podľa § 421 ods. 1 nie je prípustné, ak napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 1,2 CSP). Dovolanie len proti dôvodom rozhodnutia nie je prípustné (§ 423 CSP). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 1,2 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Povinnosť podľa odseku 1 neplatí, ak je dovolateľom fyzická osoba, ktorá má vysokoškolské právnické vzdelanie druhého stupňa, dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, alebo ak je dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2016:1105218976.1 (dáta aktuálne k 10. 11. 2026). Záväzné je znenie zverejnené súdom.




